ΠΗΓΗ ΠΟΝΤΙΑΚΟ ΖΗΤΗΜΑ & ΠΡΟΤΑΣΕΙΣ

Αλλ’ ίσως η πιο δραστήρια ποντιακή οργάνωση ήταν εκείνη της Μασσαλίας που απερίφραστα ζητούσε την ίδρυση μιας ελληνικής δημοκρατίας του Πόντου με πρωτεύουσα την Τραπεζούντα. Ο πρόεδρος εκείνης της οργάνωσης ο Κωνσταντίνος Γ. Κωνσταντινίδης διέθετε ένα ανεξάντλητο απόθεμα ενεργητικότητας και χρηματικών πόρων για την προώθηση της ιδέας του Ποντιακού κράτους από το 1917-1922. Ενίσχυε επίσης οικονομικά την εκτύπωση και κυκλοφορία χάρτου που παράσταινε τα σύνορα του προτεινόμενου ποντιακού κράτους. Το βασικό πλαίσιο του κινήματος ωστόσο εγκαταλείφθηκε στις 17 Νοεμβρίου 1918 όταν η μείζων Συνδιάσκεψη του Παρισιού έλαβε την απόφαση να διοργανώσει τους Έλληνες που ζούσαν στην περιφέρεια της Μαύρης θάλασσας και στην νότια Ρωσία. Ανέλαβε, επίσης, να εφοδιάσει τις συμμαχικές κυβερνήσεις με ένα Υπόμνημα ζητώντας την ανεξαρτησία «της χώρας που περιλαμβανόταν άλλοτε στην αυτοκρατορία των Κομνηνών, 170000 τετραγωνικών χιλιομέτρων περίπου με ενάμισυ εκατομμύριο χριστιανούς ορθόδοξους και 50000 μουσουλμάνους ελληνικής γλώσσας». Ένα άλλο ποντιακό σωματείο στις Η.Π.Α παρέδωσε μια απόφαση την 1η Δεκεμβρίου 1918 ζητώντας από τον πρόεδρο Γουίλσον «ν’ απελευθερώσει τους Έλληνες Ποντίους και να διευκολύνει ένα σύστημα αυτοκυβέρνησης που θα συμφωνούσε με τις αμερικανικές αρχές και τα δημοκρατικά ιδεώδη». Καλά οργανωμένα ποντιακά σωματεία στην Αθήνα, Θεσσαλονίκη και άλλες πόλεις της Ελλάδας εργάζονταν με ζήλο για την προώθηση του Ποντιακού ζητήματος . Στις 23 Ιουνίου (6 Ιουλίου 1919) η πρώτη συγκέντρωση του «Διαρκούς Συμβουλίου των Ποντίων Ελλήνων» έλαβε χώρα στο υπό των Βρετανών κατεχόμενο Βατούμ. Πρόεδρος εκλέχθηκε ο Βασίλειος Ιωαννίδης και αντιπρόεδροι οι επιφανείς Πόντιοι Λεωνίδας Ιασωνίδης και Νικόλαος Λεοντίδης. Ένα χρόνο αργότερα με σκοπό να καταστεί κάτι σαν κυβέρνηση σε εξορία το Συμβούλιο εκείνο μετονομάστηκε σε « Εθνοσυνέλευση των Ελλήνω του Ποντίων».

……………………………………………………………………………………………………….

Ο Έλληνας πρωθυπουργός με τη γνωστή διορατικότητά του, είχε αντιληφθεί ότι οι διεκδικήσεις των ποντιακών οργανώσεων ξεπερνούσαν τις υφιστάμενες πολιτικές πραγματικότητες. Ο Βενιζέλος ήξερε καλά ότι το ελληνικό έθνος στερούνταν τα μέσα για να κυριαρχήσει σε ολόκληρο το γεωπολιτικό χώρο από το Ιόνιο πέλαγος ως την ανατολική πλευρά του Ευξείνου Πόντου. Πρέπει επίσης να είχε αντιληφθεί ότι το αυτόνομο κράτος, που οραματίζονταν οι Πόντιοι έλληνες είχε εμβαδόν 5026 τετραγωνικών χιλιομέτρων. Ενώ η παραλιακή ανάπτυξη της επιφάνειάς του ήταν 520 χιλιόμετρα, το βάθος της ποίκιλλε από 140 χιλιόμετρα μέχρι 72 χιλιόμετρα. Η έκταση αυτή λοιπόν παρουσίαζε μια ιδιομορφία που προκαλούσε σοβαρές δυσχέρειες. Η ευθεία γραμμή κατά μήκος της θάλασσας από τη Ριζούντα μέχρι τη Σινώπη όχι μόνον απέκλειε τις τουρκικές εξόδους προ τη θάλασσα, αλλά ήταν επίσης εξαιρετικά ευάλωτη. Όταν υπολογισθεί επιπλέον ότι ο Ελληνισμός του Πόντου μειοψηφούσε σημαντικά (παρά την υπεροχή του στον πολιτιστικό και οικονομικό τομέα) μπορεί να καταλάβει κανείς γιατί ο Βενιζέλος είχε συνειδητοποιήσει την αδυναμία δημιουργίας Ποντιακής δημοκρατίας. Έτσι στο υπόμνημά του προς τον Λόυντ Τζωτζ (2 Νοεμβρίου 1918) ο έλληνας πρωθυπουργός ανάπλασε μια νέα Μικρά Ασία διαχωρισμένη σε μια τουρκική, μια ελληνική και μια ποντιακή ζώνη. Σε όλη τη διάρκεια των διαπραγματεύσεων στο Παρίσι ο Βενιζέλος είχε δεχτεί την προσάρτηση του βιλαετίου της Τραπεζούντας στην Αρμενία. Κατά τη δική του άποψη η μόνη λύση βρισκόταν στη στενή συνεργασία Αρμονίων και Ποντίων στην βορειοανατολική άκρη της Ανατολίας. Αυτή η λύση είχε επίσης το πρόσθετο πλεονέκτημα ότι απάλλασσε την ελληνική κυβέρνηση από την υποχρέωσή της προς την ποντιακή κοινότητα, που ήταν πολύ μακριά για να την προστατεύσει με στρατιωτική επέμβαση . Ούτε η ποντιακή κοινότητα ήταν σε θέση από μόνη της να εξασφαλίσει την προστασία των μελών της.

*Αλέξης Αλεξανδρής , Το εθνικό πνεύμα των Ποντίων στο Μελετήματα γύρω από τον Βενιζέλο και την εποχή του (σελ. 433-434 και 439-440)*

Αξιοποιώντας πληροφορίες των παραπάνω κειμένων και τις γνώσεις σας από το σχολικό βιβλίο να αναφερθείτε στον αγώνα των Ποντίων για την δημιουργία αυτόνομης ποντιακής δημοκρατίας κατά τη διάρκεια του συνεδρίου της ειρήνης και στην πολιτική του Βενιζέλου απέναντι στο αίτημα αυτό.